૯મી જુલાઈ, ૨૦૦૫ના દિવસે મૃગેશે પોતાના જન્મદિવસે આ સાઈટના શ્રીગણેશ કર્યા હતા. ત્યારથી રીડગુજરાતી સાઈટ તેના જીવનનું એક અભિન્ન અંગ બની ગઈ હતી. રાત અને દિવસ સતત પરિશ્રમ કરીને તેણે આ વાચનવૃક્ષ ઉગાડ્યું હતું અને નિરંતર તેનું સિંચન કરીને પલ્લવિત રાખ્યું હતું. માતૃભાષાની સેવાનો લીધેલો ભેખ તેણે પોતાના છેલ્લા શ્વાસ સુધી અખંડ રાખવાનો પ્રયત્ન આદર્યો છે. વાચનની માંડેલી પરબને ક્યારેય સુકાવા દીધી નથી તેનો મને ગર્વ અને આનંદ પણ છે. સતત નવ વર્ષ સુધી એકલા હાથે બધી જ કામગીરીને હસતા મોઢે સ્વીકારીને સફળતાથી પરિપૂર્ણ કરી છે અને સત્વશીલ સાહિત્ય લોકો સુધી સુગમતાથી પહોંચે તેવો પ્રયાસ કર્યો છે. તો નવસર્જકોને ઉડવા એક વિશ્વ આપવા પણ કાર્યરત રહ્યો છે. તેના અવસાનથી અટકેલી આ પ્રણાલીને કોઈ પણ જાતના બાંધછોડ વગર જીવનની અને વ્યવસાયની સમસ્યાઓ વચ્ચે પણ જીજ્ઞેશભાઈએ આગળ વધારી છે તે વાતની મને અનહદ ખુશી છે અને મારો અંતરનો આશીર્વાદ તેમની અને રીડગુજરાતી સાથે જ છે. આ દસ વર્ષ દરમિયાન ઘણા બધા લોકોએ રીડગુજરાતીને યથાશક્તિ મદદ કરી છે તો તે સૌનો આજના દિને હૃદયપૂર્વક આભાર વ્યક્ત કરું છું.